b'\n_START_ARTICLE_\nPlau\xc4\x8di\xc5\xb3 u\xc5\xbedegimas\n_START_PARAGRAPH_\nPlau\xc4\x8di\xc5\xb3 u\xc5\xbedegimas arba pneumonija\xc2\xa0\xe2\x80\x93 u\xc5\xbedegimin\xc4\x97 infekcin\xc4\x97 plau\xc4\x8di\xc5\xb3 liga, kuri apima alveoles ir jungiam\xc4\x85j\xc4\xaf audin\xc4\xaf aplink jas._NEWLINE_Lig\xc4\x85 gali sukelti vienas arba i\xc5\xa1kart keletas veiksni\xc5\xb3, \xc4\xafskaitant bakterijas, virusus, grybelius, parazitus, chemin\xc4\xaf arba fizin\xc4\xaf plau\xc4\x8di\xc5\xb3 pa\xc5\xbeeidim\xc4\x85, ta\xc4\x8diau pneumonijos rizikos veiksniai lemia ar plau\xc4\x8diai apsisaugo nuo u\xc5\xbedegimo, ar ne. Rizikos veiksniams priklauso: kita \xc5\xabmin\xc4\x97 respiracin\xc4\x97 infekcija, r\xc5\xabkymas, fiziniai veiksniai: per\xc5\xa1alimas, spindulinis poveikis, svetimk\xc5\xabniai bronchuose, cheminiai veiksniai: iritacin\xc4\x97s dujos, skrand\xc5\xbeio sultys, l\xc4\x97tin\xc4\x97s plau\xc4\x8di\xc5\xb3 ligos, kraujotakos sutrikimai, imunodeficitin\xc4\x97s b\xc5\xabkl\xc4\x97s._NEWLINE_Sukel\xc4\x97jai gali patekti \xc4\xaf plau\xc4\x8dius 3 keliais: inhaliaciniu (90%), hematogeninis (kai mikroorganizmai atkeliauja i\xc5\xa1 kito infekcijos \xc5\xbeidinio pvz, sepsis), aspiracinis (infekcija patenka kartu su svetimk\xc5\xabniu, pvz su skrand\xc5\xbeio sultimis refliukso metu). Da\xc5\xbeniausiai infekcij\xc4\x85 sukelia: pneumokokas (Streptococcus pneumoniae), hemofilas (Haemophilus influenzae), auksinis stafilokokas (Staphylococcus aureus), mikoplazma (Mycoplasma pneumoniae)._NEWLINE_Plau\xc4\x8di\xc5\xb3 u\xc5\xbedegimui b\xc5\xabdingas kar\xc5\xa1\xc4\x8diavimas, kosulys, skrepliavimasis, skausmas kr\xc5\xabtin\xc4\x97je, sunkus kv\xc4\x97pavimas. Diagnozuojama kraujo tyrimu, imant skrepli\xc5\xb3 m\xc4\x97gin\xc4\xaf, darant rentgeno nuotrauk\xc4\x85.\n_START_SECTION_\nEpidemiologija\n_START_PARAGRAPH_\nEkonomi\xc5\xa1kai pa\xc5\xbeengusiose \xc5\xa1alyse pneumonija suserga apie 2\xc2\xa0% gyventoj\xc5\xb3 per metus. Pneumonija u\xc5\xbeima 5\xe2\x80\x936-\xc4\x85 viet\xc4\x85 tarp mirties prie\xc5\xbeas\xc4\x8di\xc5\xb3 ir yra da\xc5\xbeniausia mirties prie\xc5\xbeastis tarp vis\xc5\xb3 infekcini\xc5\xb3 lig\xc5\xb3.\n_START_SECTION_\nSimptomai\n_START_PARAGRAPH_\nSkiltin\xc4\x97s ir skiltelin\xc4\x97s klinika skirtinga._NEWLINE_Skiltin\xc4\x97s po\xc5\xbeymiai: prad\xc5\xbeioje sunki b\xc5\xabkl\xc4\x97, silpnumas, apetito nebuvimas, 38\xe2\x80\x9339\xc2\xa0\xc2\xb0C, \xc5\xa1altkr\xc4\x97tis, dusulys, sausas kosulys, po 3\xe2\x80\x934 dien\xc5\xb3 atsikos\xc4\x97jama, p\xc5\xablingais kartais su kraujo priemai\xc5\xa1a skrepliais, \xc5\xa1ono skausmai, l\xc5\xabp\xc5\xb3 p\xc5\xabslelinis b\xc4\x97rimas. Matomas ligonio da\xc5\xbenesnis kv\xc4\x97pavimas, priverstin\xc4\x97 gulima k\xc5\xabno pad\xc4\x97tis ant nesveiko \xc5\xa1ono. Gydant pager\xc4\x97ja per savait\xc4\x99, pasveikstama per 4 savaites._NEWLINE_Skiltelin\xc4\x97s pneumonijos po\xc5\xbeymiai: vyrauja pirmin\xc4\x97s ligos, u\xc5\xbego\xc5\xbeia skiltelin\xc4\x97s pneumonijos simptomus tod\xc4\x97l po\xc5\xbeymiai atsiranda pirmin\xc4\x97s ligos fone: atipinis kar\xc5\xa1\xc4\x8diavimas, sustipr\xc4\x97j\xc4\x99s kosulys ir skrepliavimas, padid\xc4\x97ja dusulys, pada\xc5\xben\xc4\x97ja kv\xc4\x97pavimas, did\xc4\x97ja ir progresuoja silpnumas, skausmo \xc5\xa1one paprastai neb\xc5\xabna. Gydant per kelias dienas sveikata pager\xc4\x97ja, pasveikstama per por\xc4\x85 savai\xc4\x8di\xc5\xb3\n_START_SECTION_\nKraujo tyrimas\n_START_PARAGRAPH_\nB\xc5\xabdinga leukocitoz\xc4\x97, leukocit\xc5\xb3 formul\xc4\x97s (leukogramos) poslinkis \xc4\xaf kair\xc4\x99, toksiniai granuliocitai, ENG padid\xc4\x97jimas. Padid\xc4\x97ja CRB koncentracija kraujo serume.\n_START_SECTION_\nKraujo dujos\n_START_PARAGRAPH_\nKai sunkus plau\xc4\x8di\xc5\xb3 u\xc5\xbedegimas, tiriama arterinio kraujo duj\xc5\xb3 sud\xc4\x97tis, nustatoma hipoksemija.\n_START_SECTION_\nKraujo pas\xc4\x97lis\n_START_PARAGRAPH_\nDaromas, kai pneumonija sunki arba esama bakteriemijos po\xc5\xbeymi\xc5\xb3 (\xc5\xa1altkr\xc4\x97tis, sutrikusi mikrocirkuliacija). Teigiama hemokult\xc5\xabra b\xc5\xabna tik iki 20 proc. atvej\xc5\xb3, tod\xc4\x97l asmenims sergantiems hospitaline pneumonija reikia atlikti kelis kraujo pas\xc4\x97lius.\n_START_SECTION_\nSkrepli\xc5\xb3 tyrimas\n_START_PARAGRAPH_\nSkiltin\xc4\x97 pneumonija: skrepliai t\xc4\x85s\xc5\xabs, p\xc5\xablingi, r\xc5\xabd\xc5\xbei\xc5\xb3 spalvos. Mikroskopuojant matoma daug leukocit\xc5\xb3, pavieni\xc5\xb3 eritrocit\xc5\xb3, alveolini\xc5\xb3 makrofag\xc5\xb3. Esant skiltelinei pneumonijai: skrepliai gleivniai p\xc5\xablingi arba p\xc5\xablingi, gaus\xc5\xabs. Mikroskopuojant matoma daug leukocit\xc5\xb3, bronch\xc5\xb3 epitelio.'